Svjetski čelnici osudili napad: "Naše misli su sa žrtvama"

Napadači su se u subotu navečer zaletjeli velikom brzinom kombijem u pješake na London Bridgeu i nakon toga noževima napadali prolaznike na ulicama i posjetitelje obližnjih barova

<p>Svjetski čelnici oštro su u nedjelju osudili teroristički napad u Londonu i poslali svoje izraze sućuti i solidarnosti britanskom narodu i vlastima.</p><p>"Francuska je uz Britaniju više nego ikada. Moje su misli sa žrtvama i njihovim voljenima", rekao je francuski predsjednik Emmanuel Macron.</p><p>Napadači su se u subotu navečer zaletjeli velikom brzinom kombijem u pješake na London Bridgeu i nakon toga noževima napadali prolaznike na ulicama i posjetitelje obližnjih barova u Borough Marketu usmrtivši šest osoba i ozlijedivši najmanje 48.</p><p>Američki predsjednik Donald Trump napisao je na Twitteru: "Što god Sjedinjene Države mogu učiniti kako bi pomogle Londonu i Ujedinjenom Kraljevstvu, mi ćemo biti tu - mi smo s vama. Bog vas blagoslovio".</p><p>Vijesti o napadu šokirale su i australskog premijera Malcolma Turnbulla.</p><p>"Naše molitve i solidarnost su danas kao i uvijek s britanskim narodom suočenim sa šokantnim terorističkim napadima u Londonu", kazao je.</p><p>Indijski premijer Narendra Modi osudio je napade nazvavši ih "šokantnima".</p><p>"Napadi u Londonu su šokantni i izazavli su veliku tugu. Osuđujemo ih", kazao je on dodajući da su njegove misli i molitve s obiteljima stradalih. </p><p>"Strašne vijesti iz Londona. Moje su misli sa stradalima", izjavila je škotska premijerka Nicola Sturgeon.</p><p>Američka pop zvijezda Ariana Grande, na čijem je koncertu u Manchesteru bombaš samoubojica prije dva tjedna ubio 22 osobe, rekla je kako se "moli za London".</p>